Vršnjačka edukacija - Kad vam dosadi bubanje (http://www.mingl.org/zbubanje/index.php/2010/06/24/vrsnjacka-edukacija-kad-vam-dosadi-bubanje.html)

Vršnjačka edukacija je način da učite zajedno, jedni od drugih, bez direktnog učešća nastavnika, iako oni mogu da pokrenu ovaj proces, da budu prisutni i da ga prate. Sigurno vam nekad dosadi da slušate predavanja ili da bubate sami, a poznato je da najviše naučimo kada se praktično bavimo nekom oblašću, ili kada nekom drugom treba da objasnimo o čemu se radi.

Tipični primeri vršnjačke edukacije i učenja su radionice koje vode učenici, timski projekti, zajedničko učenje (grupno ili u paru), vršnjačko ocenjivanje na času. Kod učenja u paru veća je verovatnoća da će oba učenika aktivno učestvovati u procesu jer ih je samo dvoje – što je veća grupa učenika u vršnjačkom podučavanju, veće su u i šanse da aktivnost bude asimetrično raspodeljena i da neki učenici budu isključeni iz rada – a aktivno učešće je suštinski uslov pravog učenja.

Ovde ćemo opisati tri konkretne tehnike koje se mogu koristiti u parovima.

Zajednički rad na tekstu koji treba da se nauči se deli na segmente i oba partnera čitaju prvi segment. Zatim jedan od njih prepričava suštinu materijala onom drugom, koji daje komentare i osvrt na to kako je segment prepričan. Oba učenika razmatraju date informacije, a zatim menjaju uloge za sledeći segment teksta i nastavljaju tako sve do kraja teksta. Na kraju zajedno rade završni pregled teksta. Usmeno prepričavanje, razmatranje informacija, ponovni pregled teksta su dokazani načini kvalitetnog učenja. Ova tehnika se dobro pokazala za učenje informacija iz novih tekstova i učenici uglavnom imaju dobra iskustva sa ovim načinom rada.

Relativno slična tehnika je recipročno vršnjačko podučavanje, s tim da ona nije ograničena samo na učenje teksta – učenici podučavaju jedni druge, naizmenično uzimajući uloge nastavnika i učenika (za razliku od toga da uvek napredni učenici ili učenici starijih razreda imaju ulogu ’nastavnika’).

Tehnika vođenog vršnjačkog propitivanja ima za eksplicitni cilj učenje koje se oslanja na upotrebu viših mentalnih procesa. Ona uključuje proces postavljanja pitanja i odgovaranja uz pomoć već započetih pitanja:

•    Šta je glavna ideja...?

•    Šta ako...?

•    Kako...utiče na...?

•    Zašto je...važno?

•    Šta može da bude novi primer?

•    Objasni zašto/kako...

•    Kakve to veze ima sa onim što smo ranije učili?

•    Koja je razlika između... i ...?

•    Kako su... i...slični?

•    Šta su snage a šta slabosti...?

•    Šta je rešenje problema...?

•    Šta misliš šta je uzrok...? Zašto?

•    Kakve dokaze imaš u prilog tvog odgovora?

Učenici međusobno postavljaju pitanja koristeći ove "startere" i daju jedni drugima odgovore. Ova pitanja zahtevaju složene odgovore, objašnjenja a ne kratke odgovore, čime se poboljšava dublje razumevanje gradiva i razvijanje kognitivnih veština i sposobnosti.

Učenje u paru ima brojne dokazane pozitivne kognitivne, akademske, motivacione i socijalne efekte. Možda i najbolje od svega je to što za korišćenje ovih tehnika nisu neophodni nastavnici, pa se one mogu primenjivati i kod ’kućnog’ zajedničkog učenja.
